**Christophe Pélissier** (s. 5. lokakuuta 1965) on ranskalainen jalkapallovalmentaja ja entinen keskikenttäpelaaja. Lokakuusta 2022 lähtien hän on toiminut AJ Auxerren päävalmentajana.

Ura
---

Pélissierin pelaajaura kului Ranskan alasarjoissa US Revelin, AS Muretin ja FA Carcassonen riveissä. Hän lopetti pitkän pelaajauransa vuonna 2000 ja siirtyi valmennustehtäviin Revelin joukkueeseen. Hän luotsasi joukkuetta Ranskan kuudenneksi korkeimmalla sarjatasolla, josta joukkue nousi kausiksi 2001/02 ja 2003/04 sarjaporrasta korkeammalle.

Kaudeksi 2006/07 Pélissier siirtyi AS Muret'n peräsimeen ja yhden kauden jälkeen jatkoi uraansa Luzenacissa. Pélissier luotsasi seuran kaudella 2008/09 CFA2:n mestaruuteen ja joukkue nousi Nationaliin, jossa vakiinnutti paikkansa Pélissierin alaisuudessa. Kaudella 2013/14 Luzenac sijoittui sensaatiomaisesti Nationalissa toiseksi ja nousi Ligue 2:een. Joukkueen nousu kariutui kuitenkin taloudellisten syiden vuoksi ja Luzenacilta evättiin sarjapaikka. Joukkue joutui vapauttamaan pelaajansa ja myös valmentaja Pélissierin, ja aloittamaan uudelleen maan seitsemänneltä sarjatasolta.

Joulukuussa 2014 Pélissieristä tuli Amiensin päävalmentaja. Pélissierin johdolla Amiens lähti taistelemaan paluusta Ligue 2:een. Ensimmäinen täysi kausi 2015/16 toi heti täysosuman, kun Amiens sijoittui Nationalissa kolmanneksi ja nousi sarjaporrasta ylemmäs. Kaudella 2016/17 menestyskulku jatkui ja Amiens sijoittui yllättäen Ligue 2:ssa toiseksi nousten ensimmäistä kertaa seuran historiassa pääsarjaan. Kaudella 2017/18 Amiens jatkoi erinomaisia esityksiään ja säilytti pienestä budjetistaan huolimatta sarjapaikkansa ollen liigassa 13. Kaudella 2018/19 Pélissier luotsasi Amiensin sijalle 15 ja joukkue säilytti jälleen pääsarjapaikkansa. Kauden jälkeen Pélissier jätti seuran ja siirtyi FC Lorientin päävalmentajaksi. Pélissier luotsasi Lorientin Ligue 2:n voittoon koronpandemian ennen aikojaan maaliskuussa 2020 päättäneellä kaudella 2019/20 ja seura nousi takaisin pääsarjatasolle. Lorient säilytti Pélissierin johdolla sarjapaikkansa sekä kaudella 2020/21 että 2021/22 sijoittumalla molemmilla kausilla sijalle 16. Kesällä 2022 seura päätti yhteistyön Pélissierin kanssa.

Lokakuun lopulla 2022 Pélissieristä tuli AJ Auxerren päävalmentaja.

Saavutukset
-----------

* Ligue 2: 2020
	+ Hopeaa: 2017
* National
	+ Hopeaa: 2014
	+ Pronssia: 2016
* CFA2:n mestaruus: 2009

Lähteet
-------

1. ↑  Christophe Pellissier Football Database. Viitattu 22.6.2018. (englanniksi)
2. ↑  Luzenac en Ligue 2 ! L'Equipe. 18.4.2014. Viitattu 22.6.2018. (ranskaksi)
3. ↑  LUZENAC JETTE L’ÉPONGE Le Figaro. 10.9.2014. Viitattu 22.6.2018. (ranskaksi)
4. ↑  Christophe Pélissier remplace Samuel Michel comme entraîneur de l'Amiens SC. Qui est-il ? France 3. 31.12.2014. Viitattu 22.6.2018. (ranskaksi)
5. ↑  Pourquoi la saison de l'Amiens SC en Ligue 1 est historique ? France Bleu. 20.5.2018. Viitattu 22.6.2018. (ranskaksi)
6. ↑  Ligue 2 : Lorient confirme l'arrivée de Christophe Pelissier L'Equipe. 29.5.2019. Viitattu 3.6.2019. (ranskaksi)
7. ↑  Lorient: promu en Ligue 1, Pélissier satisfait d'avoir réussi son "challenge" rmcsport.fr. 1.5.2020. Viitattu 28.12.2020. (ranskaksi)
8. ↑  Pelissier (Lorient) limogé ce dimanche, Régis Le Bris bientôt nommé (Arkistoitu – Internet Archive) L'Equipe. 19.6.2022. Viitattu 4.11.2022. (ranskaksi)
9. ↑  Christophe Pélissier takes the reins at Auxerre Ligue1.com. 26.10.2022. Viitattu 4.11.2022. (englanniksi)


|  |  |  |
| --- | --- | --- |
| Edeltäjä:**Samuel Michel** | **Amiensin päävalmentaja**12/2014–2019 | Seuraaja:**Luka Elsner** |

|  |  |  |
| --- | --- | --- |
| Edeltäjä:**Mickaël Landreau** | **FC Lorientin päävalmentaja**2019–2022 | Seuraaja:**Régis Le Bris** |

|  |  |  |
| --- | --- | --- |
| Edeltäjä:**Jean-Marc Furlan** | **AJ Auxerren päävalmentaja**10/2022– | Seuraaja:**–** |